
Guvernul Ciolacu a decis. Ucrainenii primesc mai multe drepturi ca 
românii 


Executivul a adoptat o ordonanţă de urgenţă prin care cetăţenii ucraineni 
primesc mai multe drepturi decât cetăţenii români. Pe lângă introducerea, din 
nou, a sumelor forfetare pentru noii sosiți, Guvernul a decis ca toţi ucrainenii să 
beneficieze de servicii medicale și medicamente în totalitate gratuite, fără plata 
asigurărilor de sănătate, chiar dacă aceștia sunt angajaţi. Totodată, aceștia se 
pot prezenta în ambulatoriile de specialitate fără bilete de trimitere. 


Protecția temporară a ucrainenilor s-a prelungit până în 2026, la cererea Comisiei 
Europene, astfel că Guvernul s-a gândit să le dea și mai multe drepturi acestora. Pe lângă 
toate prestațiile sociale și toate drepturile de care beneficiază salariaţii din România, 
ucrainenii primesc, în plus, asistență medicală și medicamente gratuite, banii fiind 
suportaţi din Fondul de Asigurări Sociale de Sănătate. 


Luând în considerare existența unui număr în creștere de beneficiari ai protecţiei 
temporare, Guvernul României a prioritizat eficientizarea procesului de integrare a 
refugiaților ucraineni în societatea românească, susține Executivul. Actul normativ 
adoptat de Guvern urmărește ca, pe de o parte, cetăţenii străini sau apatrizii proveniți din 
zona de conflict armat din Ucraina, intrați în ţară după data de 1 iulie 2024, să 
beneficieze de sprijin pentru cazare și hrană, ca parte a unui program de integrare 


treptată, iar pe de altă parte, persoanele care beneficiază de asistență în prezent să 
poată avea acces la educație, sănătate, oportunități de angajare și alte servicii sociale. 


"Având în vedere numărul mare de refugiaţi din România, incluziunea și protecția în 
sănătate, educație, asigurare de locuri de muncă, de locuințe este planificată și urmează 
a fi abordată într-un mod care să asigure tranziția persoanelor de la asistenţa de urgenţă, 
la măsuri pe termen mediu și lung, menite să le sporească rezistența”, se arată în 
Ordonanţa de Urgenţă. 


Vin sumele forfetare 


Ucrainenii care intră în ţară după data de 1 iulie 2024 vor avea dreptul la o sumă 
forfetară lunară, pentru acoperirea cheltuielilor de cazare, pe o perioadă de 3 luni 
consecutive, iar termenul se calculează de la data intrării beneficiarilor pe teritoriul 
României. Sumele forfetare se acordă pentru fiecare beneficiar, respectiv familie sau 
persoană singură. Beneficiarii și beneficiarii anteriori care necesită servicii medicale, 
materiale sanitare, medicamente și dispozitive medicale beneficiază de pachetul de 
servicii de bază prevăzut în contractul-cadru privind condiţiile acordării asistenţei 
medicale, medicamentelor și dispozitivelor medicale și din programele naţionale de 
sănătate curative, ca și asiguraţii români, dar fără plata contribuției de asigurări sociale 
de sănătate, a contribuţiei personale pentru medicamentele acordate în tratamentul 
ambulatoriu și cu scutire de la coplată. 


Totodată, serviciile medicale în asistența medicală ambulatorie de specialitate se acordă 
fără a fi necesară prezentarea biletului de trimitere, potrivit actului normativ. Cetăţenii 
ucraineni, în condiţiile în care realizează venituri asupra cărora se calculează și datorează 
contribuția de asigurări sociale de sănătate, au obligaţia plății acesteia în aceleași condiţii 
ca și asigurații români, însă această prevedere se va aplica doar pentru veniturile 
realizate începând cu data de 1 ianuarie 2025. 


Comisia Europeană, spaima Executivului 


"În cazul absenței unui cadru legislativ naţional clar definit, referitor la modalitatea de 
tranziție către autonomie a grupului ţintă, se pot crea premisele astfel încât Comisia 
Europeană să poată considera că România nu depune toate diligenţele necesare asigurării 
asistenței umanitare și, astfel, ar putea fi reticentă în instituirea unor mecanisme 
financiare de suport pe viitor”, se precizează în expunerea de motive a actului normativ. 


După expirarea perioadei în care primesc suma forfetară, ucrainenii nou intraţi în ţară, 
precum și beneficiarii anteriori pot obține, la cerere, venit minim de incluziune, precum și 
ajutor de șomaj. Pentru accesarea beneficiilor și prestaţiilor sociale de către beneficiarii 
anteriori, impactul bugetar estimat este de 7,7 milioane de lei pe lună, respectiv 46,62 
milioane de lei în perioada iulie-decembrie 2024. Estimarea se bazează pe ipoteza că 
70% din totalul celor 37.000 de cetățeni străini sau apatrizi care provin din zona 
conflictului armat din Ucraina și care și-au dobândit protecţia temporară în România 
anterior datei de 1 iulie 2024 vor solicita beneficii sociale, susține Guvernul. 


Astfel, 20.736 ucraineni au solicitat venit minim de incluziune, cu un total de 5.359.220 
lei, 16.536 au solicitat alocaţie de stat pentru copii, cu o valoare totală de 5.399.838 lei, 
241 de ucraineni au beneficiat de indemnizaţie pentru persoane cu handicap și 280, 


indemnizaţie de șomaj. În ce privește suma forfetară pentru ucrainenii care vin în 
România după 1 iulie 2024, impactul bugetar estimat este de 3,84 milioane de lei pe 
lună, cu un total de 23,06 milioane de lei pentru perioada iulie-decembrie 2024, pentru 
un maximum de 6.000 de persoane. Totodată, cheltuielile cu utilităţile pentru ucrainenii 
cazați în tabere temporare se vor ridica la 15.120.000 lei, la care se adaugă cheltuieli de 
funcţionare a taberelor de 3 milioane de lei. Impactul estimat pentru acest an este de 3 
milioane de lei la cheltuieli cu bunuri și servicii, respectiv 84,8 milioane lei la asistență 
socială. Pentru anul viitor impactul bugetar va fi de peste 175 milioane de lei. 


